Уваскрасенне Хрыста мае вялізнае значэнне для ўсіх Яго вызнаўцаў, ключавое значэнне для кожнага веруючага. Мы таксама дзякуючы сведчанням Апосталаў з’яўляемся спадчыннікамі веры ў Езуса ўваскрослага і ва ўсё, чаму Ён навучаў. Гэтая вера вядзе нас да святога Касцёла, які заснаваў Хрыстус, і ўмацоўвае нашае перакананне, што няма Хрыста без Касцёла і няма Касцёла без Хрыста. Касцёл — гэта справа ўваскрослага Хрыста, ён поўны надзеі на ўваскрасенне. Зразумела, паўната Касцёла выяўляецца таксама праз прысутнасць Духа Святога. Пасланы Айцом і Сынам, Ён адорвае Касцёл сваімі ласкамі, нястомна ўзмацняе і падтрымлівае яго.